COM7 เด้ง 3% หลังเข้าเขตขายมากเกินไป ฟาก ผบห. ยันไม่ได้ขายหุ้น
COM7 เด้ง 3% หลังเข้าเขตขายมากเกินไป โบรกฯชี้ "แอปเปิล" ลดยอดขายไอโฟนไม่กระทบผลประกอบการ คาดกำไรไตรมาส 4/61 โตสูงสุดของปี ฟาก ผบห. ยันไม่ได้ขายหุ้น ล่าสุด ณ เวลา 11.39 น. อยู่ที่ 13.80 บาท บวก 0.40 บาท หรือ 2.99% สูงสุดที่ 14.30 บาท ต่ำสุดที่ 13.30 บาท ด้วยมูลค่าซื้อขาย 214.92 ล้านบาท
8 ม.ค. 2562

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ล่าสุด ณ เวลา 11.39 น. อยู่ที่ 13.80 บาท บวก 0.40 บาท หรือ 2.99% สูงสุดที่ 14.30 บาท ต่ำสุดที่ 13.30 บาท ด้วยมูลค่าซื้อขาย 214.92 ล้านบาท

ทั้งนี้ ราคาหุ้น COM7 ปรับตัวขึ้นหลังผู้บริหารยืนยันว่าไม่ได้ขายหุ้น ด้านสัญญาณเทคนิคเข้าเขตขายมากเกินไป
โดย นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยถึงกรณีราคาหุ้น COM7 ปรับตัวลดลงแรงในช่วงที่ผ่านมาว่า ไม่ทราบสาเหตุที่ราคาหุ้น COM7 ปรับตัวลดลง และขอยืนยันว่าในส่วนของผู้บริหารไม่ได้มีการขายหุ้นออกมาอย่างแน่นอน เนื่องจากหากมีการขายหุ้นจะต้องมีการรายงานต่อตลาดหลักทรัพย์แห่งประเทศไทย (ตลท.)
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ว่า จากที่มีรายงานว่า COM7 ยันผู้บริหารไม่ได้เทขายหุ้น พร้อมการันตีพื้นฐานธุรกิจไม่เปลี่ยนแปลง ส่วน “แอปเปิล อิงก์” ลดยอดขายไอโฟน ชี้ไม่กระทบผลประกอบการบริษัท ลั่นยอดขายไตรมาส 4/61 พุ่ง หนุนยอดขายปี 61 โตตามเป้า
ทั้งนี้มองตลาดอาจกังวลเกี่ยวกับ Apple ลดเป้าหมายยอดขายลงมากเกินไป  ขณะที่ในไทยไม่ได้แย่อย่างที่คาด กอปรกับยังมีแรงหนุนจากสินค้าอื่นๆ เช่น iPad , Macbook และ Apple watch ที่เติบโตได้ถึงสองหลัก และ Android smartphone ที่มีหลายรุ่นที่น่าสนใจเปิดตัวในไตรมาสนี้ เช่น Huawei Mate 20 เป็นปัจจัยหนุนยอดขายยังสามารถเติบโตได้ต่อ
โดยมองแนวโน้มกำไรไตรมาส 4/61 เติบโตได้ทั้งเทียบเมื่อเทียบจากไตรมาสก่อนและเทียบจากปีก่อน ยังคงเป็นไตรมาสที่ดีที่สุดของปี ภาพในปีหน้ายังไปได้ต่อจากจำนวนสาขาที่เพิ่มขึ้นราว 20% ผ่านการทำ M&amp;A ในช่วงไตรมาส 1/62  ขณะที่ราคาปรับตัวลงมาอยู่บน Forward P/E ปี 62 อยู่ที่ 15 เท่า ถูกกว่ากลุ่มค้าปลีกที่เฉลี่ย 20 เท่า ด้านเทคนิคเข้าสู่ภาวะ Oversold ลุ้นการฟื้นตัว แนวต้าน 15.2 บาท รับ 13 บาท